Document ID: 32010D0486

РЕШЕНИЕ НА СЪВЕТА
от 7 септември 2010 година
за изменение на Решение 2010/320/ЕС, отправено към Гърция с оглед засилване и задълбочаване на фискалния надзор и за предизвестие за Гърция за предприемане на преценените за необходими мерки за коригирането на прекомерния дефицит
(2010/486/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз (ДФЕС), и по-специално член 126, параграф 9 и член 136 от него,
като взе предвид препоръката на Европейската комисия,
като има предвид, че:
(1)
В член 136, параграф 1, буква а) от ДФЕС се предвижда възможността за приемане на мерки, отнасящи се до държавите-членки, чиято парична единица е еврото, с цел да се засилят координацията и наблюдението на тяхната бюджетна дисциплина.
(2)
В член 126 ДФЕС се предвижда, че държавите-членки трябва да избягват прекомерен бюджетен дефицит и се определя процедура при прекомерен дефицит за постигането на тази цел. Пактът за стабилност и растеж, който въвежда тази процедура сред своите корективни мерки, осигурява рамката за подкрепа на държавните политики за бързо възстановяване на стабилното състояние на бюджета при отчитане на икономическата ситуация.
(3)
На 27 април 2009 г., в съответствие с член 104, параграф 6 от Договора за създаване на Европейската общност, Съветът реши, че в Гърция е налице прекомерен дефицит.
(4)
На 10 май 2010 г. Съветът прие Решение 2010/320/ЕС, отправено към Гърция с оглед засилване и задълбочаване на фискалния надзор и за предизвестие за предприемане на преценените за необходими мерки за коригирането на прекомерния дефицит (1) (наричано по-долу „решението“). В решението бе предвиден краен срок, в рамките на който Гърция да се съобрази с него, а именно 2014 г. За коригирането на прекомерния дефицит Съветът очерта следния план: бюджетният дефицит да не надхвърля 8 % от БВП през 2010 г., 7,6 % от БВП през 2011 г., 6,5 % от БВП през 2012 г., 4,9 % от БВП през 2013 г. и 2,6 % от БВП през 2014 г.
(5)
Съгласно прогнозата, с която Съветът разполагаше към момента на приемане на решението, се очакваше реалният БВП да се свие с 4 % през 2010 г. и с 2,6 % през 2011 г., преди да възобнови растежа си с 1,1 % през 2012 г. и с 2,1 % през 2013 г. и 2014 г. Очакванията за стойностите на дефлатора на БВП бяха съответно 1,2 %, - 0,5 %, 1,0 %, 0,7 % и 1,0 % от 2010 до 2014 г. Предвид междувременно настъпилите изменения в икономическата обстановка горните оценъчни стойности на растежа на реалния БВП остават основен сценарий с балансирани рискове за изменението им в едната или другата посока; от друга страна, стойностите за дефлатора понастоящем са преразгледани съществено във възходяща посока за първите години от разглеждания период, а именно: 3½ %, 1¼ % и ½ % от 2010 до 2012 г.
(6)
Гърция отбеляза добър напредък в прилагането на необходимите мерки, определени в решението, като в някои области мерките бяха взети изпреварващо. Такива в частност бяха случаите с пенсионната реформа, реформата на местната администрация и публикуването на месечна статистическа информация за бюджетните приходи и разходи. Въпреки това във всяка една от тези области са необходими редица корекции.
(7)
На 6 август 2010 г. Гърция представи пред Съвета и Комисията доклад с мерките, взети в съответствие с решението. Комисията оцени доклада и заключи, че Гърция прилага задоволително решението.
(8)
Предвид гореизложеното изглежда уместно решението да бъде преразгледано в редица свои аспекти, като същевременно бъдат запазени крайният срок за коригиране на прекомерния дефицит, както и съответният план за постигането на набелязаните стойности на дефицита и на държавния дълг,
ПРИЕ НАСТОЯЩОТО РЕШЕНИЕ:
Член 1
Решение 2010/320/ЕС се изменя, както следва:
1.
В член 2, параграф 2 буква а) се заменя със следното:
„а)
включване в проектобюджета за 2011 г. на мерки за фискална консолидация на стойност минимум 3,2 % от БВП (4,3 % от БВП, ако се отчитат и пренесените резултати от въведените през 2010 г. мерки): намаляване на междинното потребление на сектор „Държавно управление“ с минимум 300 милиона евро спрямо равнището през 2010 г. (в допълнение към посочените в настоящия параграф икономии от реформата на държавната администрация и местните органи на власт); замразяване на индексацията на пенсиите (с цел да бъдат спестени 100 милиона евро); временен кризисен данък върху изключително печелившите дружества (с разчет за увеличаване на постъпленията с 600 милиона евро през 2011, 2012 и 2013 г.); облагане на свободните професии с патентен данък (с разчет за постъпления от минимум 400 милиона евро през 2011 г. и увеличаващи се постъпления с поне 100 милиона евро през 2012 и 2013 г.); разширяване на данъчната основа за облагане с ДДС чрез включването на някои понастоящем освободени от ДДС услуги и чрез прехвърлянето на 30 % от продуктите и услугите от намалената към обичайната ставка (с разчет за постъпления от 1 милиард евро); поетапно въвеждане на екологичен данък върху емисиите на CO2 (с разчет за постъпления от минимум 300 милиона евро през 2011 г.); приемане и прилагане от правителството на законодателство, с което да се реформира държавната администрация и да се реорганизират местните органи на власт (с цел да се намалят разходите с минимум 500 милиона евро през 2011 г. и допълнителни 500 милиона евро годишно през 2012 и 2013 г.); съкращаване на финансираните от правителството инвестиции (с минимум 500 милиона евро) чрез даване на приоритет на финансираните от структурните фондове на ЕС инвестиционни проекти; насърчителни мерки за уреждане на случаите на нарушения при земеползването (с разчет за постъпления от минимум 1 500 милиона евро от 2011 до 2013 г., от които минимум 500 милиона евро през 2011 г.); набавяне на постъпления от лицензирането на хазарта (минимум 500 милиона евро от предоставянето на лицензи и 200 милиона евро от годишни такси); разширяване на данъчната основа на данъка върху недвижимата собственост чрез актуализиране на стойността на активите (с разчет за допълнителни постъпления от минимум 400 милиона евро); увеличаване на облагането на възнагражденията в натура, включително чрез облагане на лизинговите плащания за автомобили (с минимум 150 милиона евро); увеличаване на облагането на луксозните стоки (с минимум 100 милиона евро); въвеждане на специален данък върху незаконните сгради (с разчет за постъпления от минимум 800 милиона евро годишно) и заместване на само 20 % от пенсиониращите се служители в публичния сектор (централно управление, местно управление, социалноосигурителни фондове, публични дружества, държавни агенции и други обществени институции). След консултации с Комисията могат да бъдат разгледани мерки за постигане на съпоставими бюджетни икономии;“.
2.
В член 2, параграф 2 буква б) се заличава.
3.
В член 2, параграф 2 буква е) се заменя със следното:
„е)
въвеждане на независими прегледи на централната администрация и съществуващите социални програми;“.
4.
В член 2, параграф 2 се добавят следните букви:
„й)
създаване на подробен централен регистър на публичните предприятия;
к)
приемане на план за действие с график за провеждането на конкретни действия, насочени към създаването на централен орган за възлагане на обществени поръчки;
л)
приемане на акт, с който за периода 2011-2013 г. се определя горна граница в размер на 50 милиона евро на годишното публично финансиране за целите на изпълнението на задължението за обществена услуга на железопътните оператори, както и се установява принципът, че държавата не предоставя допълнителна явна или скрита подкрепа за железопътните оператори;
м)
приемане на бизнес план за гръцките железници. В бизнес плана се посочват начините за постигане на печалба от оперативната дейност, като още от 2011 г. започнат да се покриват амортизационните разходи чрез закриване на губещи маршрути, увеличаване на цените и намаляване на заплатите и персонала; прави се и подробен анализ на чувствителността за въздействието, което могат да окажат върху разходите за заплати различните варианти на колективно споразумение, и се предоставя информация за няколко възможности за персонала, като се предвижда и преструктуриране на холдинга, включително чрез продажба на земя и други активи;“.
5.
В член 2, параграф 2 се добавя нова буква н), чийто текст възпроизвежда текста на член 2, параграф 3, буква в).
6.
В член 2, параграф 2 се добавят следните букви:
„о)
реформа на законодателството за защита на труда с цел увеличаване на една година на изпитателния срок при нови договори и улесняване на по-широкото използване на срочни договори и договори за работа при намалено работно време;
п)
изменение на уредбата на системата за арбитраж, с което се позволява всяка от страните да поиска арбитраж, ако не са съгласни с предложението на медиатора;
р)
реформа на арбитражното производство, която гарантира неговото провеждане в съответствие с прозрачни и обективни критерии, с независим състав от арбитри, който разполага със свобода на вземане на решение, без да е подложен на въздействие от страна на правителството.“
7.
В член 2, параграф 3 буква а) се заменя със следното:
„а)
окончателното приемане на мерките, посочени в параграф 2, буква а);“.
8.
Член 2, параграф 3, буква в) става буква н) от член 2, параграф 2.
9.
В член 2, параграф 3 букви г), д) и з) се заличават.
10.
В член 2, параграф 3 се добавят следните букви:
„м)
приемане на акт, забраняващ на местните органи на власт да имат дефицит поне до 2014 г.;
н)
публикуване на междинни дългосрочни разчети за пенсионните разходи до 2060 г. съгласно законодателната реформа от юли 2010 г., обхващащи основните пенсионни режими (IKA, включително пенсионния режим за държавните служители OGA и OAEE).
о)
търсене на техническа помощ от международни експерти по въпросите на ефикасността и ефективността на системата на здравеопазване и управлението на болниците с цел повишаване на ефективността и намаляване на разхищенията;
п)
прилагане на изискването за плащане на такса от 3 EUR за амбулаторно обслужване в държавните болници.“
11.
В член 2, параграф 4 се добавя следната буква:
„б)
публикуване на подробни дългосрочни разчети за пенсионните разходи до 2060 г. съгласно законодателната реформа от юли 2010 г. Разчетите следва да обхващат допълнителните (помощните) схеми, като се основават на подробен набор от данни, събрани и обработени от Националния институт на актюерите. Разчетите следва да бъдат предмет на партньорска проверка от страна на Комитета по икономическа политика и да бъдат утвърдени от него.“
12.
В член 2, параграф 5 буква б) се заменя със следното:
„б)
мерки за прилагане на заключенията от първия етап на независимите функционални прегледи на централната администрация и социалните програми;“.
13.
В член 2, параграф 5 се добавят следните букви:
„г)
приемане на акт за преразглеждане на основните параметри на пенсионната система с цел ограничаване на увеличаването на бюджетните разходи за пенсии за периода 2010-2060 г. под 2,5 % от БВП, ако дългосрочните разчети по параграф 3, буква н) и параграф 4, буква б) покажат, че увеличаването на бюджетните разходи за пенсии се очаква да надхвърли този праг;
д)
преглед на функционирането на допълнителните/помощните публични пенсионни режими с оглед стабилизиране на разходите и гарантиране на неутралното въздействие на тези режими върху бюджета;
е)
преразглеждане на списъка на професиите, които се характеризират с тежки и вредни условия на труд, така че в тях да не се ангажират повече от 10 % от работната сила; новият списък с професии, които се характеризират с тежки и вредни условия на труд, трябва да се прилага за всички настоящи и бъдещи служители, считано от 1 юли 2011 г.;
ж)
провеждане на реформата в системата за възлагане на обществените поръчки, предвидена в плана за действие.“
14.
В член 2, параграф 7 се добавя следната буква:
„в)
мерки за прилагане на заключенията от втория етап на независимите функционални прегледи на централната администрация и социалните програми.“
15.
В член 4, параграф 2 буква ж) се заменя със следното:
„ж)
публични разходи за предстоящи плащания, с посочване на просрочените плащания;“.
Член 2
Настоящото решение влиза в сила в деня на нотифицирането му.
Член 3
Адресат на настоящото решение е Република Гърция.
Съставено в Брюксел на 7 септември 2010 година.

Labels: 2
18
19